Волфганг Бехлер
Напряко в Нищото

Превод от немски: Венцеслав Константинов, —

chitanka.info

Самотен стоя

в океана от звуци.

Камбани отекват

дълбоко през мен.

Самотен отпивам

в реката на времето.

Огледала ме обхващат,

понесен нататък.

Нощи се спущат

невъзмутимо.

Нощи ме скътват

опиянен.

Звездите рухват

навътре в мен.

И звезди изскачат

навън от мен.

С ранена ръка

на кърмата на месеца

вися освободен

напряко през Нищото.

Планети танцуват

край моето тяло.

Далечините се

охлаждат с мен.

Огньовете се

уталожват с мен.

Искрите се пръскат

навред из всемира.

Смехове дрънкат,

викове съскат.

Молитви се лутат

нагоре, надолу.

Боговете растат,

мечтите растат,

мъртвите растат

навътре в мен.

С огнен юмрук

на кърмата на месеца

се нося свободно

напряко през Нищото.

1947

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.